Setu me tuchant é sellet get plijadur doc'h ul lec'hienn (ma... un druez ! get un amzer ken kaer !!!) nevez savet; ur vaouez a skriv enni a-ziàr al levrioù he deus bet tro da lenn betek bremañ (ha pasapl a zo !). Ma, kelennerez àr ar yezh eo, ma 'm eus intentet mat, neuze eo komprenapl e vehe é lenn ur yoc'h. Ur misi eo 'gozik lenn doc'h he fennadoù a-ziàr ar romantoù (romantoù int evit ar braz anezhe), lec'h ma ro deomp he soñj, didro-kaer. Diskouez a ra  bout sot get al lenn, ha, feiz, doc'h he lenn ho pez c'hoant da lenn muiikoc'h. Lod-kaer ag al levroù kinniget a zo e brezhoneg, ar re arall e galleg (hag unanig bennak en ur yezh arall c'hoazh marse). Ha komz a ra ag ar re e brezhoneg get ur sell fresk, ne guzh ket ar pezh he deus displijet dezhi met d'an tu arall e seblant sellet atav doc'h ar perzhioù mat hag o lakaat àr wel. Ha, dreist-holl, diskouez a ra bout intereset get a-gement a vez embannet, hep leuskel traoù zo a-gostez get an abeg-mañ pe abeg.